Na osnovu člana 38 stav 1 tačka 2 a u vezi sa članom 27 stav 1 tačka 1 Zakona o lokalnoj samoupravi (“Službeni list CG ”, broj 2/18), člana 15 i 19 Zakona o komunalnim djelatnostima (”Službenilist CG ” broj 55/16, 74/16 i 2/18), i člana 35 Statuta opštine Andrijevica (‘’Službeni list CG - opštinski propisi, broj 32/18) Skupština opštine Andrijevica na sjednici održanoj 04.03.2019. godine, donijela je

**ODLUKU**

**o komunalnom redu**

**I OPŠTE ODREDBE**

**Član 1**

Ovom Odlukom uređuju se opšti uslovi korišćenja, čuvanja i održavanja komunalnih objekata, održavanje čistoće, uređenje grada, prigradskih naselja, mjesnih centara i turističkih lokaliteta, odnosno propisuje komunalni red i opšte uslove za njegovo sprovođenje u naseljima gradskog karaktera i drugim mjestima u kojima DOO“ Komunalno`` Andrijevica, kao i DOO “Vodovod i kanalizacija” obavljaju djelatnost, odnosno pružaju usluge.

**Član 2**

Komunalnim redom, u smislu ove Odluke, smatra se:

1. Održavanje i zaštita čistoće;
2. Održavanje, uređivanje i zaštita zelenih i javnih površina;
3. Uklanjanje snijega i leda u zimskoj sezoni;
4. Uređenje i održavanje dvorišta i bašta;
5. Uređenje zgrada;
6. Postavljanje i uklanjanje predmeta i stvari sa javnih površina;
7. Izvođenje radova na javnim površinama;
8. Održavanje i uređenje parkirališta;
9. Označavanje naziva ulica i trgova i obilježavanje zgrada brojevima;
10. Osvjetljavanje objekata i postavljanje firmi;
11. Postavljanje i održavanje oglasnih panoa;
12. Održavanje javne rasvjete;
13. Postavljanje i održavanje javnih česama i fontana;
14. Održavanje gradskog groblja i kapele;
15. Držanje domaćih životinja i peradi;
16. Održavanje septičkih jama i wc-a;
17. Održavanje korita I obala vodotoka od lokalnog značaja;
18. Održavanje gradske kanalizacije;
19. Održavanje atmosferske kanalizacije;
20. Održavanje mostova, plaža i slično.

Javne površine u smislu ove Odluke su:

1. Putevi, ulice, (kolovozi i trotoari), trgovi, pješačke i biciklističke staze, stepeništa koja povezuju površine javnog saobraćaja, taksi stanice, stajališta u javnom saobraćaju, parkirališta, šetališta i prolazi.
2. Parkovi, travnjaci i zelenilo duž saobraćajnica oko zgrada i na grobljima, javna dječija igrališta;
3. Sportski zabavni tereni;
4. Neizgrađeno gradsko-građevinsko zemljište;
5. Zajednička dvorišta zgrada (stambenih i poslovnih).

Odredbe ove Odluke primjenjuju se pored javnih površina i na druge površine određene ovom Odlukom.

**Član 4**

Komunalni objekti i uređaji na javnim površinama su:

1. Objekti za snabdijevanje vodom, fontane, javne česme, bunari;
2. Objekti i uređaji za odvođenje atmosferskih i otpadnih voda;
3. Poklopci na šahtama;
4. Objekti javne rasvjete i objekti i uređaji elektro-energetske, distributivne i prenosne mreže i PTT instalacije;
5. Saobraćajni znaci;
6. Nadstrešnice za autobuska stajališta , table sa redovima vožnje;
7. Oglasni stubovi, bilbordi, panoi i reklamne oznake;
8. Klupe i žardinjere;
9. Tende;
10. Table sa nazivima ulica i kućnim brojevima, table sa nazivima mjesta;
11. Groblja;
12. Posude za smeće, kontejneri, korpe za otpatke i deponije;
13. Poštanski sandučići, postavljeni na javnim mjestima;
14. Autobuske i benzinske stanice.

Odredbe ove Odluke primjenjuju se i na druge komunalne objekte i uređaje.

**II OPŠTE UREĐENJE GRADA**

**Član 5**

Pod uređenjem grada podrazumijeva se uređenje ulica, trgova, zemljišta isped zgrada, dvorišta, uređenje i održavanje objekata koji se postavljaju na javnim površinma kao i otklanjanje dotrajalih objekata na teritoriji grada Andrijevice, mjesnim centrima i turističkim lokalitetima.

**Član 6**

Nije dozvoljeno:

-prljanje ili oštećenje javnih površina, odlaganje čvrstog i tečnog otpada u zoni grada;

-postavljanje predmeta i stvari na javnim površinama i izvođenje radova bez odobrenja Sekretarijata lokalne uprave ;

-neovlašćeno uklanjanje i premještanje i bez odobrenja postavljanje komunalnih objekta i uređaja.

**Član 7**

Spoljne djelove (fasade, balkone, izloge, vrata, prozore, oluke, izložbene vitrine, ograde) i druge djelove zgrada i objekata, porodične stambene objekte i dvorišta, vlasnici su dužni održavati u urednom stanju.

Djelovi neizgrađenog gradskog građevinskog zemljišta koji se graniči sa javnim površinama moraju se držati u urednom stanju, u protivnoim sprovešće se uređenje predmetnog zemljišta o trošku korisnika.

**Član 8**

O održavanju javnih površina u urednom, čistom i ispravnom stanju, stara se DOO ‘’Komunalno‚‚ Andrijevica.

Komunalne objekte i uređaje održavaju u urednom, čistom i estetski ispravnom stanju preduzeća i druga pravna i fizička lica čija je dužnost da se staraju o tim objektima.

**Privremeno zauzimanje javnih površina**

**Član 9**

Privremeno zauzimanje javnih površina može se odobriti u svrhu:

-postavljanja oglasnih tabli,

-istovara građevinskog i ogrijevnog materijala,

-privremenog postavljanja pokretnih objekata (aparati za kokice, aparati za sladoled, rashladne vitrine, štandovi i sl.),

-promotivno-reklamnih prezentacija, prodaje novogodišnjeg nakita, čestitki i cvijeća za vrijeme praznika.

**Član 10**

Rješenje za privremeno zauzimanje javnih površina donosi Sekretarijat lokalne uprave, po zahtjevu stranke.

Rješenjem iz stava 1 ovog člana određuje se površina koja se koristi, mjesto i vrijeme, način korišćenja, uslovi u pogledu obezbjeđenja pješačkog i drugog saobraćaja, kao i očuvanja urednog izgleda površine koja se privremeno koristi.

**Član 11**

Korisnik privremeno zauzete javne površine je obavezan da se u svemu pridržava uslova utvrđenih rješenjem i da za sve vrijeme korišćenja održava površinu koju koristi.

Korisnik je dužan da privremeno zauzetu javnu površinu nakon prestanka korišćenja uredi i vrati u prvobitno stanje.

**Član 12**

Javne površine-trotoari ne mogu biti predmet privremenog korišćenja ukoliko su uži od 1,2 m.

Trotoari širi od od 1,2 m mogu se privremeno koristiti do 1/3, svoje širine, s tim što širina trotoara koja se koristi za pješački saobraćaj ne može biti uža od 1,2 m.

**Član 13**

Na javnim površinama moguće je organizivanje i održavanje priredbi, sportskih kulturnih i sličnih manifestacija shodno odredbama ove Odluke.

**Član 14**

Na javnim površinama se u skladu sa ovom Odlukom u vrijeme trajanja manifestacija iz prethodnog člana, a na zahtjev stranke, mogu postaviti pokretni objekti kao što su: privremene bine, manji pokretni objekti za prodaju brze hrane i sl., a na osnovu odobrenja Sekretarijata lokalne uprave.

**Član 15**

Poklopci na šahtama i slivnicima moraju biti postavljeni u ravni predhodne površine kako ne bi ometali bezbjedno kretanje.

Dotrajali, oštećeni i poklopci koji nedostaju, moraju se zamijeniti u najkraćem roku koji će odrediti Komunalna inspekcija. Ukoliko iz opravdanog razloga nije moguće u ostavljenom roku nabaviti poklopce za šahte, rešetku za slivnik, otvor šahta i slivnika mora biti ograđen i propisno označen kako bi se obezbijedila sigurnost pješaka i vozila.

Poklopci na šahtama i slivnicima su dio infrastrukturnog objekta na kome se nalaze, a brigu o njima vodi DOO ‚‚Vodovod i kanalizacija‚‚ Andrijevica.

**III ČISTOĆA**

1. **Održavanje čistoće**

**Član 16**

Pod održavanjem čistoće u smislu ove Odluke smatra se naročito: čišćenje i odnošenje smeća i leševa uginulih životinja sa javnih površina, čišćenje i održavanje riječnih korita, iznošenje i deponovanje smeća iz stambenih i poslovnih prostorija, kao i odlaganje i deponovanje smeća i drugog prirodnog i vještačkog otpada, odnosno otpada sa javnih površina, čišćenje i pranje ulica i drugih javnih površina.

Korisnici usluga u smislu ove Odluke su: vlasnici stanova i porodičnih stambenih zgrada ili njihovi zakupci, vlasnici i zakupci poslovnih zgrada i prostorija, kao i vlasnici turističkih, ugostiteljskih objekata.

**Član 17**

Poslove održavanja čistoće na javnim površinama vrši DOO ‚‚Komunalno‚‚ Andrijevica kojem su ti poslovi povjereni, u okviru utvrđenog programa.

**Član 18**

Poslove održavanja čistoće na drugim površinama i prostorima (sve površine i prostor izvan javnih površina) moraju održavati u urednom i čistom stanju pravna i fizička lica koja upravljaju odnosno koriste te površine i prostore.

DOO‘’Komunalno’’ Andrijevica može, na osnovu ugovora, preuzeti obavezu čišćenja površina iz stava 1 ovog člana.

**Član 19**

‘’Komunalno’’ Andrijevica donosi Program za održavanje čistoće.

Program za održavanje čistoće naročito sadrži:

-iznos sredstava potrebnih za realizaciju programa;

-tehničko-tehnološke uslove za realizaciju programa;

-vrijeme i način održavanja čistoće;

-broj i vrstu potrebnih posuda za skupljanje smeća na javnim površinama i

-dinamiku njihovog pražnjenja.

**Član 20**

DOO‘’Komunalno’’ Andrijevica određuje vrstu i oblik posude za sakupljanje smeća i postavlja dovoljan broj posuda za sakupljanje smeća u skladu sa Programom za održavanje čistoće.

Mjesta na kojim se postavljaju posude za sakupljanje smeća, gdje to nije određeno urbanističkim planovima, na osnovu urbanističko-tehničkih uslova, određuje DOO‘’Komunalno’’ Andrijevica uz saglasnost Sekretarijata lokalne uprave.

1. **Zaštita čistoće**

**Član 21**

Radi zaštite čistoće izvođači građevinskih radova dužni su:

1. da čiste i peru javne površine ispred, na I oko gradilišta.

2. da kvase rastresiti materijal za vrijeme rušenja i transporta, kao i pristupne puteve da bi se spriječilo podizanje prašine van gradilišta;

3. da održavaju čistoću na rešetkama slivnika u neposrednoj blizini gradilišta;

4. da očiste od blata točkove vozila prije njihovog odlaska iz gradilišta, odnosno očiste od blata zaprljani kolovoz i druge površine;

5. da deponovani građevinski materijal obezbijede od rasturanja ili raznošenja na javne površine, da javne površine dovedu u prvobitno stanje odmah, a najkasnije u roku od 48 časova;

6. da obezbijede da se zemlja i drugi rastresiti materijal (pijesak, šljunak, negašeni kreč I sl.) ne rastura;

7. šut, zemlja, otpadni, građevinski material i sl. koji ostaju poslije rušenja zgrade, ukloniti i odnijeti na deponiju u roku od četrdeset osam časova po završetku rušenja zgrade i lokaciju ostaviti čistom;

8. na propisan način ograditi gradilište.

**Član 22**

Prevoz i istovar strugotina, hartija i drugog lakog rastresitog materijala vrši se u ambalaži koja onemogučava njihova rasipanja.

Prevoz ogrijeva, građevinskog i drugog rastresitog materijala, fekalija i drugih tečnosti, vrši se specijalnim vozilima koja su podešena tako da se material prilikom prevoza ne rasipa.

Istovar i utovar ogrijevnog, građevinskog i drugog materijala i robe može se obavljati na javnim površinama, samo ako za to ne postoji druga mogućnost, s tim da se ove površine moraju osloboditi u roku od 24 časa i dovesti u prvobitno stanje.

**Član 23**

Prilikom orezivanja drveća, uređivanja travnjaka, popravke puteva i obavljanja drugih radova na javnim površinama, izvođač radova je dužan da obezbijedi nesmetan prolaz, da materijal i otpatke ukloni odmah po obavljenom poslu, a površinu očisti i dovede u prvobitno stanje.

**Član 24**

Radi zaštite čistoće i reda na javnim površinama nije dozvoljeno:

1 .Bacati čvrsti ili zagađujući tečni otpad, hartiju i druge otpatke van posude za skupljanje smeća i na drugi način stvarati nečistoću;

2. Izlivati otpadne vode, ispuštati ulja iz motornih vozila i drugu nečistoću, držati smeće,deponovati zemlju, šut, građevinski materijal i dr;

3. Prati vozila, tepihe, cijepati drva i sl.;

4. Rasturati reklamne listiće, obavještenja i slične spise bez odobrenja;

5. U posude za smeće bacati žar i sipati vodu, štetne i zapaljive materijale, tečnosti ili otpad koji ne spada u kućno smeće;

6. Van deponija istovarati zemlju, otpad i građevinski materijal, zanatske otpatke šljunak, šut, ambalažu i drugi otpad kao I pražnjenje fekalija van mjesta koja su za to određena;

7. Zauzimati javne površine za smještaj robe, ogrijevnog materijala, pokretnih tezgi za prodaju robe, ambalaže, postavljanje stolova, stolica, klupa, i druge opeme građevinskog materijala i drugog, bez po odobrenju Sekretarijata lokalne uprave ;

8. Ostavljati leševe uginulih životinja;

9. Zauzimati javne površine postavljanjem stubova, rampi, ograda, baznih stanica i i sl, popravljati vozila, ostavljati neregistrovana i havarisana vozila, kamp prikolice ili na drugi način zauzimati površine, bez odobrenja Sekretarijata lokalne uprave.

Ukoliko pravna lica, preduzetnici i fizička lica postupe suprotno odredbama ovog člana DOO‚‚Komunalno’’ Andrijevica će po nalogu Komunalne inspekcije otkloniti ove nedostatke na teret pravnog lica, preduzetnika ili fizičkog lica koje ih je prouzrokovalo.

**Član 25**

Smeće sa javnih površina prikuplja se u posude za smeće koje postavlja DOO ‚‚Komunalno ‚‚ Andrijevica (kontejneri, kante, korpe, kese i sl.)

Posude iz stava 1 ovog člana moraju se redovno prazniti i prati, a prostor oko njih mora biti očišćen.

1. **Gradska kanalizacija**

**Član 26**

Pod gradskom kanalizacijom u smislu ove odluke podrazumijeva se kanalizaciona mreža sa pripadajućim objektima (reviziona okna, ulični slivnici, taložnici, kanalizacioni priključci), glavni kolektor.

Pod unutrašnjim instalacijama kanalizacije u smislu ove odluke, podrazumijeva se instalacija, objekti i uređaji za odvođenje otpadnih voda iz zgrada i drugih objekata u gradsku kanalizaciju, odnosno kanalizacionu mrežu od objekata do prvog revizionog okna od ulične kanalizacione mreže.

**Član 27**

O održavanju gradske kanalizacije, njenom proširenju i povećanju kapaciteta stara se DOO ‚‚Vodovod i kanalizacija’’.

**Spajanje unutrašnjih instalacija kanalizacije sa gradskom mrežom**.

**Član 28**

Unutrašnja instalacija kanalizacije zgrade ili drugog objekta koji se nalazi u ulici ili se graniče sa ulicom u kojoj je izgrađena kanalizaciona mreža, moraju se spojiti sa tom mrežom, pod uslovom da je objekat izgrađen po odobrenju Sekretarijata lokalne uprave .

**Član 29**

Kanalizacioni priključak se postavlja tako što se unutrašnje kanalizacione instalacije neposredno priključuju na uličnu kanalizacionu mrežu.

Prečnik, veličinu i trasu kanalizacionog priključka, kao i druge uslove u skladu sa važećim planom, izdaje Sekretarijat lokalne uprave .

Kanalizacioni priključak je cijevni spoj od ulične kanalizacione mreže do prvog revizionog okna prema objektu.

**Član 30**

Svaka zgrada mora da ima, po pravilu, poseban kanalizacioni priključak. U stambenim zgradama sa više ulaza postavlja se, po pravilu, posebni kanalizacioni priključak za svaki ulaz.

**Član 31**

Ako konfiguracija terena i drugi uslovi zahtijevaju, unutrašnje instalacije kanalizacije mogu se spojiti sa uličnom kanalizacionom mrežom preko kanalizacionog priključka koji prelazi preko susjednog zemljišta.

Troškove koji proisteknu raskopavanjem susjednog zemljišta snosi investitor koji je dužan da zemljište dovede u prvobitno stanje.

**Član 32**

Radove na montaži kanalizacionog priključka izvodi DOO ‚‚Vodovod i kanalizacija’’ na zahtjev investitora koji je dužan da uz zahtjev podnese propisanu dokumentaciju.

Preduzeće iz stava 1 ovog člana je dužno da radove na montaži kanalizacionog priključka izvede najkasnije 10 dana od dana prijema zahtjeva.

Troškove postavljanja kanalizacionog priključka snosi investitor.

**Član 33**

Zabranjeno je:

1. Spajanje unutrašnjih i drugih instalacija kanalizacije sa gradskom kanalizacijom.
2. Odvođenje otpadnih i atmosferskih voda preko instalacija kanalizacije susjedne zgrade,
3. U gradsku kanalizaciju ubacivati i ispuštati predmete i materije koje mogu začepiti ili istu oštetiti, ( kisjeline, alkalne soli i slične rastvore, benzin, mazut, industrijska ulja i masti, pepeo, kosti, gips, cement, pijesak i sl).
4. Korišćenje i izgradnja septičkih jama u ulicama koje imaju kanalizacionu mrežu.

**Član 34**

Pravna i fizička lica koja postupaju protivno ovim odredbama i prozrokuju štetu dužni su istu nadoknaditi.

**4.Održavanje kanalizacionog priključka**

**Član 35**

Kanalizacioni priključak održava DOO ‚‚Vodovod i kanalizacija’’ o svom trošku.

DOO ‚‚Vodovod i kanalizacija’’ dužno je da korisnike unutrašnje instalacije kanalizacije, osim u slučaju neodložnih radova, unaprijed obavijesti o planiranim radovima na održavanju kanalizacionog priključka.

**Član 36**

Nosilac prava korišćenja zgrade, odnosno vlasnik zgrade, nosilac stanarskog prava ili zakupac dužni su da se staraju o održavanju do prvog revizionog okna od ulične mreže i snose troškove tog održavanja.

Reviziono okno mora da se održava tako da omogućava pravilno funkcionisanje unutrašnjih instalacija kanalizacije kao i nesmetan rad u njima.

**Član 37**

Nosilac prava korišćenja zgrade, odnosno vlasnik zgrade i drugi korisnici zgrade dužni su da omoguće pristup zgradi, zemljištu koje pripada zgradi ovlašćenim radnicima DOO ‚‚Vodovod i kanalizacija’’ Andrijevica radi kontrole ispravnosti unutrašnjih instalacija kanalizacije i uzimanje uzoraka otpadnih voda radi analize.

1. **Atmosferska kanalizacija**

**Član 38**

Atmosferska kanalizacija služi za odvođenje atmosferskih voda sa površina trotoara, ulica, dvorišta i stambenih objekata.

Atmosferski kanali se tokom cijele godine moraju redovno čistiti i održavati.

Nije dozvoljeno sužavanje poprečnih profila atmosferskih kanala i propusta, njihovo zatrpavanje ili prekidanje.

**Član 39**

Atmosfersku kanalizaciju održava DOO ‘’Vodovod ikanalizacija’’ Andrijevica.

DOO ‘’Vodovod i kanalizacija’’ Andrijevica predlaže program održavanja, opravke i zaštite atmosferske kanalizacije.

Atmosferske kanale koji prolaze kroz privatnu imovinu održava vlasnik imovine.

DOO ‘’Vodovod i kanalizacija’’ Andrijevica održava zatvorenu atmosfersku kanalizaciju.

Saglasnost na Program iz stava 2 ovog člana daje Opština.

**Član 40**

U uličnu atmosfersku kanalizaciju zabranjeno je ispuštati i bacati sve ono što je može oštetiti i štetno uticati na zdravlje ljudi, a naročito:

-fekalije;

-kisjeline, alkalije, razne soli, benzin, ulje, masti i druge materije koje mogu razoriti materijal od kojih je izgrađena atmosferska kanalizacija;

-sve što može prouzrokovati zarazne i parazitske bolesti i radioaktivne otpadne materijale;

-materijale koje razvijaju toksične i eksplozivne plinove ili vrše druge štetne uticaje na same kanale ili okolinu;

-đubre, pepeo, kosti, gips, cement, pijesak i druge predmete koji bi mogli oštetiti objekat atmosferske kanalizacije ili ugroziti njeno pravilno funkcionisanje.

**Član 41**

Zabranjeno je spajanje objekata na atmosfersku kanalizaciju bez odobrenja nadležnog organa.

Ako korisnik objekta nepropisnom ili nemarnom upotrebom atmosferske kanalizacije prouzrokuje oštećenje, isto će se otkloniti o njegovom trošku.

Radi zaštite objekata zabranjeno je korisnicima usluga podizanje i uklanjanje poklopaca sa šahti i slivnih rešetki.

1. **Kućno smeće**

**Član 42**

Uklanjanje i deponovanje kućnog smeća vrši DOO ‘’Komunalno’’ Andrijevica.

Usluge iz stava 1 ovog člana obavezne su za sve korisnike.

Vlasnici i korisnici objekata i korisnici javnih površina ne smiju sami spaljivati i deponovati kućno smeće, suprotno odredbama ove Odluke.

**Član 43**

Kućnim smećem smatraju se svi čvrsti otpaci koji nastaju u porodičnim stambenim zgradama, stanovima, zajedničkim poslovnim prostorijama i zajedničkim prostorijama stambenih zgrada, a koje se po svojoj veličini mogu odlagati u posude za kućno smeće, kao i sagorjeli materijali-pepeo.

**Član 44**

DOO‘’Komunalno’’ Andrijevica dužno je da kućno smeće odvozi prema Programu odvoženja kućnog smeća I isti donosi do kraja tekuće godine za narednu godinu, koji sadrži naročito vrijeme i način iznošenja kućnog smeća i krupnog otpada.

**Član 45**

Broj i vrstu posuda za kućno smeće i tehničke uslove za držanje do odnošenja kućnog smeća određuje DOO ‘’Komunalno’’ Andrijevica, shodno Programu iz prethodnog člana.

**Član 46**

Kućno smeće do odnošenja drži se u posudama za kućno smeće.

Posude za kućno smeće moraju se držati u higijenski ispravnom stanju.

Korisnici su dužni da obezbijede da prostor kroz koji se prolazi do mjesta na kome se nalazi posuda za kućno smeće, kao i samo mjesto, bude pristupačan.

**Član 47**

Pri iznošenju smeća DOO ‘’Komunalno’’ Andrijevica dužno je da vodi računa da se otpaci ne rasipaju, da se ne stvara buka, da se posude za smeće poslije pražnjenja vrate na svoje mjesto, a rasuto smeće odmah pokupi i ukloni.

1. **Krupni otpad**

**Član 48**

Krupnim otpadom smatraju se svi kabasti otpaci koji nastaju u stanovima, zajedničkim prostorijama stambenih zgrada i poslovnim prostorijama, a koji se po svojoj veličini, količini i sastavu ne smatraju kućnim smećem, a naročito dotrajali aparati za domaćinstvo, namještaj, djelovi sanitarnih uređaja, otpaci građevinskog materijala, šut, šljaka, baštenski otpaci i ostalo.

**Član 49**

Pravna i fizička lica su obavezna da krupni otpad sama ili preko DOO ‘’Komunalnog ‘’Andrijevica odvezu na deponiju.

Ukoliko DOO‘’Komunalno’’ Andrijevica odvozi krupni otpad na deponiju, pripada mu naknada koju plaća vlasnik krupnog otpada .

Ukoliko lica iz stava 1 ovog člana ne odvezu krupni otpad na deponiju, odvoženje krupnog otpada, po nalogu Komunalne inspekcije, izvršiće DOO‘’Komunalno’’ Andrijevica o trošku lica koje je odložilo otpad.

1. **Drugi otpad**

**Član 50**

Industrijskim otpadom smatraju se otpaci koji nastaju kao posljedica tehnološkog procesa, prometa, proizvodnje i prerade i pružanja zanatskih, ugostiteljskih i drugih usluga.

DOO ‘’Komunalno’’ Andrijevica odvozi industrijski otpad u roku od 3 dana po prijemu zahtjeva.

**Član 51**

Medicinski otpad je otpad koji nastaje u medicinskim i zdravstvenim ustanovama.

Upravljanje ovim otpadom vrši se u skladu sa posebnim propisima.

Ovaj otpad se ne smije odlagati u posude za komunalni otpad.

**Član 52**

Zapaljive i štetne materije i tečnosti opasne po život i zdravlje ljudi i životinja zabranjeno je odlagati na deponiji.

Ove materije se uklanjaju i uništavaju u skladu sa posebnim propisima.

**IV ZELENE POVRŠINE**

**Član 53**

Zelene površine u smislu ove Odluke su:

1. Javne zelene površine:

-parkovi, travnjaci;

-zelenilo duž saobraćajnica (drvoredi zelene trake, žive ograde i sl.);

2. Zelenilo posebne namjene:

-u krugu preduzeća, ustanova, škola i slično;

-zelenilo na grobljima;

- zaštitne zelene trake i pojasevi, kao i zasadi na nestabilnim terenima nepodesnim za građenje;

-zelenilo bašti i zajedničkih dvorišta.

**Član 54**

O uređivanju, održavanju i zaštiti javnih zelenih površina stara se DOO ‘’Komunalno’’ Andrijevica u skladu sa programom.

Zelenilo posebne namjene uređuju i održavaju pravna lica koja su nosioci prava svojine, odnosno korišćenja zemljišta na kojem se nalazi to zelenilo.

**Član 55**

‘’Komunalno’’ Andrijevica dužno je da vodi evidenciju o stanju javnih zelenih površina , biljnog materijala, objekata, uređaja i inventara na javnim zelenim površinama.

.**Član 56**

Na javnim zelenim površinama mogu se podizati samo objekti i uređaji i izvoditi drugi radovi koji su predviđeni Urbanističkim planom uz prethodno pribavljeno odobrenje Sekretarijata lokalne uprave

**Član 57**

Održavanje javnih zelenih površina obuhvata:

1.Njegu i obnovu biljnog materijala;

2.Redovno košenje travnjaka;

3.Održavanje staza, puteva i drugih objekata u parkovima;

4.Podrezivanje stabala i grmova;

5.Preduzimanje mjera zaštite zelenila od biljnih bolesti i štetočina;

6.Sakupljanje i odnošenje pokošene trave, lišća i slično.

**Član 58**

Javne zelene površine mogu se koristiti samo za svrhu za koju su namijenjene.

Izuzetno, Sekretarijat lokalne uprave može dozvoliti da se na javnim zelenim površinama mogu održavati sportske priredbe i druge manifestacije.

**Član 59**

Radi zaštite na javnim zelenim površinama zabranjeno je:

1.Vožnja bilo kojom vrstom vozila, kao i parkiranje i pranje vozila;

2.Loženje vatre ili paljenje stabala ili lišća, istovar materijala, robe, ambalaže i slično na travnjacima, travnim terenima i stazama;

3.Raskopavanje zemljišta ili kopanje rovova, kanala i slično, bez odobrenja;

4.ostavljanje i popravka motornih vozila;

5.Vađenje ili sječa drveća, bez prethodnog odobrenja;

6.Oštećenje drveća i drugih zasada;

7.Branje plodova ili cvjetova sa drveća;

8.Skidanje, uništavanje ili oštećenje putokaza znakova, natpisnih pločica i sl.;

9.Oštećenje staza, klupa, korpa za otpatke, ograda, mostova, sanitarnih uređaja i sl.

10.Premještanje klupa, korpa za otpatke ili rekvizita za dječije igranje sa mjesta na kojima su postavljene;

11.Urezivanje imena ili znakova na stablima i drugim zasadima, klupama i ostalim objektima, zakivanje reklamnih panoa i lijepljenje plakata na stablima, ogradama ili drugim objektima;

12.Bacanje papira i otpadaka, istresanje smeća, njihovo paljenje iI sl.;

13.Kampovanje;

14.Nenamjensko korišćenje travnjaka;

15.Kopanje i odnošenje zemlje, kamena, pijeska i drugih sastojaka zemljišta;

16.Puštanje domaćih životinja;

17.Gaženje travnjaka.

**Član 60**

Izvođač investicionih objekata dužan je da čuva postojeću vegetaciju i zemljište na javnim zelenim površinama. U tom smislu sva postojeća vegetacija (travnjak, šiblje, drveće i sl.) mora biti zagrađeno za vrijeme trajanja radova.

**Član 61**

Uklanjanje drveća sa zelenih javnih površina vrši se po odobrenju Sekretarijata lokalne uprave

**Član 62**

Instalacije, telefonske, električne i druge mreže na javnoj zelenoj površini polažu se podzemno.

Iznad instalacija iz stava 1 ovog člana na javnim zelenim površinama ne smije se saditi drveće.

**Član 63**

U slučaju oštećenja javnih zelenih površina počinilac štete je dužan istu naknaditi DOO ‘’Komunalnom’’ Andrijevica.

**Član 64**

Prilikom projektovanja novih javnih zelenih površina, gdje se nalaze pojedinačna ili više stabala, moraju se sačuvati postojeća stabla i uklopiti u projekat, gdje god je to moguće.

**Član 65**

DOO ’’Komunalno’’ Andrijevica je dužno da javne površine opremi potrebnim uređajima i inventarom, te da obezbijedi potreban broj čuvara radi čuvanja i zaštite zelenila.

**Član 66**

DOO ‘’Komunalno’’ Andrijevica je dužno da sa javne površine uklanja stabla ili djelove stabala koji su dotrajali ili oštećeni od elementarnih nepogoda,a koji ugrožavaju život ljudi, normalno odvijanje saobraćaja ili okolna stable.

**V ČIŠĆENJE SNIJEGA I LEDA SA JAVNIH POVRŠINA**

**Član 67**

Uklanjanje snijega i leda sa javnih površina obavlja se po odredbama ove Odluke i po prethodno utvrđenom Programu.

Uklanjanje snijega i leda iz stava 1 ovog člana vrši DOO ‘’Komunalno’’ Andrijevica, a u slučaju potrebe Služba zaštite opštine Andrijevica.

Služba zaštite odgovorna je za uklanjanje snijega i leda sa javnih površina u gradu,u slučaju većih sniježnih padavina,a naročito da vrši uklanjanje snijega i leda sa nepristupačnih krovova i zgrada javnih i stambenih objekata ako postoji opasnost za bezbjedan prolaz pješaka i bezbjedno odvijanje saobraćaja.

Pojedine putne pravce Opština moze povjeriti drugom privrednom društvu ili preduzetniku, po zakonom propisanoj proceduri.

Privredno društvo, odnosno preduzetnik iz stava 4 ovog člana, dužno je da do 1.novembra tekuće godine utvrdi program i izvrši sve neophodne pripreme za uklanjanje snijega i leda sa javnih površina u zimskom periodu.

**Član 68**

Subjekt kome je povjeren posao uklanjanja snijega I leda dužan je da:

1.U svom sastavu organizuje stalnu službu koja će vršiti sve srtučno-tehničke i druge poslove u vezi sa poslovima uklanjana snijega i leda;

2.Svojom mehanizacijom, vozilima i ljudstvom uklanja snijeg sa javnih površina;

Uklanjanje snijega sa ulica u užem centru grada vrši se utovarom u kamione i odvoženjem na deponiju van grada.

3.U slučaju poledice posipa solju saobraćajnice kojima se kreću vozila javnog i putničkog saobraćaja u količinama koje obezbjeđuju prohodnost ulica zavisno od temperature i od količine atmosferskih padavina.

**Član 69**

Program iz člana 67 ove Odluke sadrži naročito:

1.Spisak saobraćajnica sa redom prvenstva po kome se obavlja uklanjanje snijega i leda sa tih površina, sprječava stvaranje poledice i posipa odgovarajućim materijalom;

2.Broj i vrstu mehanizacije , njiihovu namjenu i raspored korišćenja;

3.Broj i raspored radnika koji će uklanjati snijeg i led;

4.Usluge i sredstva drugih pravnih lica koje će se koristiti u slučaju potrebe;

5.Mjesta za deponije za i način njihovog održavanja;

6.Potrebna finansijska sredstva za sprovođenje programa.

Prilikom utvrđivanja reda prvenstva moraju se uzeti u obzir saobraćajnice u kojima se nalaze zdravstvene ustanove, ustanove za smještaj i boravak djece, škole i centri za snabdijevanje, pravci kojima se odvija lokalni saobraćaj i stajališta na tim pravcima, kao i mogućnost odvoza smeća.

**Član 70**

Za uklanjanje snijega i leda sa benzinske pumpe odgovorno je pravno lice , odnosno preduzetnik koji koristi ili održava navedenu površinu.

**Član 71**

Preduzeća, druga pravna i fizička lica dužna su da očiste snijeg sa prilaznih puteva i staza koje koriste, kao i da ih posipaju odgovarajućim materijalom u slučaju poledice i to počev od kolovoza pa do svojih objekata, kojima ti prilazni putevi služe.

Fizička i pravna lica, korisnici komunalnih usluga koji koriste stambene i poslovne zgrade, staraju se o uklanjanju snijega i posipanju prilaznih staza i trotoara odgovarajućim materijalom u slučaju poledice ispred i okolo tih zgrada do kolovoza, kao i uklanjanju snijega i leda sa krova zgrade ako snijeg, odnosno led predstavlja opasnost za prolaznike ili samu zgradu.

Ako u prizemlju stambene zgrade postoji poslovna prostorija, o uklanjanju snijega i posipanju trotoara odgovarajućim materijalom ispred objekta u njegovoj širini do kolovoza, stara se korisnik, odnosno vlasnik tih prostorija.

Za uklanjanje snijega i leda oko montažnih objekata privremenog karaktera postavljenih na dijelu javne površine u širini do 5m, odgovorno je lice kome je odobreno postavljanje tog objekta.

Za uklanjanje snijega i posipanje trotoara odgovarajućim materijalom ispred objekta u izgradnji odgovoran je izvođač radova i investitor.

**Član 72**

Za uklanjanje ledenica sa spoljnjeg dijela zgrade koji je u sastavu određenog stana ili drugog posebnog dijela zgrade, a koji je dostupan za uklanjanje, odgovoran je vlasnik, odnosno korisnik tog dijela zgrade.

Pri uklanjanju snijega i leda sa krova zgrade mora se voditi računa da se vidno upozore prolaznici i da se ne oštete vazdušne instalacije i vodovi, da se ivičnjaci i slivnici ne zatrpavaju i da se snijeg deponuje tako da ne ometa saobraćaj na kolovozu i prolaz pješaka trotoarom.

Kada nije moguće ukloniti snijeg i led sa krova zgrade, vlasnik ili korisnik stambene jedinice dužan je da blagovremeno postavi odgovarajuće znake upozorenja o opasnosti od snijega i leda.

**Član 73**

Ukoliko odgovorna preduzeća , druga pravna i fizička lica, ne izvrše svoje obaveze utvrđene ovom Odlukom, pa zbog toga nastupi šteta na tijelu ili imovini trećih lica, ista će u cjelosti za nju odgovarati po principu objektivne odgovornosti.

**Član 74**

Subjekt kome je povjereno uklanjanje snijega i leda sa javnih površina, dužan je ukloniti materijal kojim je posipana javna površina radi uklanjanja snijega i leda u roku od osam dana od dana otapanja snijega i leda.

Preduzeće, druga pravna lica i građani su dužni da uklone svoja motorna vozila i predmete koji otežavaju čišćenje snijega ili ometaju saobraćaj.

**Član 75**

Ukoliko pravna i fizička lica ne postupaju u skladu sa odredbama ove Odluke, po nalogu Komunalne inspekcije snijega i leda izvršiće DOO ‘’Komunalno’’ Andrijevica ili neko treće lice, o trošku vlasnika ili korisnika stambenog, odnosno poslovnog objekta.

**VI UREĐENJE DVORIŠTA I BAŠTI**

**Član 76**

Podizanje ograda oko dvorišta i bašta, kao i na ostalim mjestima na području grada i prigradskih naselja gradskog karakrera, može se vršiti samo na osnovu odobrenja Sekretarijata lokalne uprave.

Vrstu ograde određuje Sekretarijat lokalne uprave, a dotrajale ograde vlasnici su dužni zamijeniti.

Ukoliko vlasnik ograde ne zamijeni ili ne ukloni ogradu o svom trošku, Komunalna inspekcija će naložiti rušenje o trošku vlasnika.

**Član 77**

Bašte i drugi prostori zatvorenog tipa koji se nalaze uz javne površine moraju biti uređeni i ozelenjeni.

Vlasnici posebnih i zajedničkih djelova zgrade staraju se o održavanju dvorišta i dužni su obezbijediti njihovo uređenje i održavanje u skladu sa odredbama ove Odluke.

**VII UREĐENJE ZGRADA**

**Član 78**

Vlasnici posebnih djelova stambenih zgrada i poslovnih prostora kao i druga pravna lica, dužni su u tehnički i funkcionalno ispravnom stanju održavati fasade objekata, krovove, balkone, ulazna vrata i druge zajedničke djelove zgrade.

**Član 79**

Farbanje, krečenje i čišćenje zgrada može se vršiti povremeno prema nalazimauz kontrolu Komunalne inspekcije,.

Radove iz stava 1 ovog člana obavljaju vlasnici-korisnici objekata o svom trošku.

**Član 80**

Vlasnik, odnosno korisnik poslovnog prostora koji vrši rekonstrukciju ili adaptaciju poslovnog prostora, odnosno izloga, dužan je da na potreban način obezbijedi izgled objekta, odnosno izloga, tako da se za vrijeme izvođenja radova ne narušava izgled i režim korišćenja ostalih susjednih objekata ili prostora, odnosno da to bude svedeno na najmanju moguću mjeru.

**Član 81**

Ako izlog nije propisno uređen Komunalna inspekcija će naložiti vlasniku, odnosno korisniku poslovnog prostora da ga u određenom roku uredi.

**Član 82**

U cilju zaštite izgleda zgrade zabranjeno je:

-Na fasadi zgrade lijepiti oglase, plakate, transparente i drugi propagandni materijal;

-Mijenjati spoljni izgled zgrade , rastakljivati i zastakljivati balkone, na prozorima, vratima, balkonima, ogradama i drugim djelovima zgrade postavljati metalne i druge konstrukcije, tende i slično, bez odobrenja Sekretarijata lokalne uprave .

**Član 83**

Zgrade i drugi objekti koji su zbog dotrajalosti ili drugih razloga skloni padu i predstavljaju opasnost po život i zdravlje ljudi, saobraćaj ili susjedne objekte, moraju se ukloniti ako se ti nedostaci ne mogu otkloniti.

Uklanjanje objekata iz stava 1 ovog člana u određenom roku o svom trošku ukloniće nosilac prava korišćenja, odnosno vlasnik objekta, a na osnovu rješenja Sekretarijata lokalne uprave..

Ukoliko nosilac prava korišćenja , odnosno vlasnik objekta ne postupi po rješenju Sekretarijata lokalne uprave, uklanjanje objekta izvršiće se o trošku vlasnika.

**VIII IZVOĐENJE RADOVA NA JAVNIM POVRŠINAMA**

**Član 84**

Izvođenje radova na javnim površinama može se obavljati samo uz odobrenje Sekretarijata lokane uprave.

Zahtjev za raskopavanje javne površine podnosi investitor prije početka izvođenja radova.

Zahtjev sadrži:

-Podatke o podnosiocu zahtjeva, svrhu raskopavanja, vrijeme početka i završetka radova na raskopavanju,skicu prekopa.

U odobrenju za izvođenje radova na javnim površinama određuje se početak i završetak radova i mjere koje se moraju preuzeti radi beznjednosti ljudi i imovine, kao i način i vrijeme dovođenja raskopanih javnih površina u prvobitno stanje.

**Član 85**

Kada je neophodno otkloniti posljedice nastale dejstvom više sile, ili je u pitanju kvar čijim hitnim neotklanjanjem može biti ugroženo zdravlje, imovina ljudi, kao i snabdijevanje potrošača električnom energijom i komunalnim uslugama, dozvoljeno je otpočeti sa izvođenjem radova na javnim površinama i bez prethodno pribavljenog odobrenja.

Izvođač radova je dužan da o tome odmah obavijesti nadležni organ i da najkasnije u roku od 24 časa od dana nastanka više sile ili kvara podnese pismeni zahtjev za izdavanje odobrenja za izvođenje radova iz stava 1 ovog člana, sa naznakom opravdanosti započetih radova i roka do koga će završiti radove.

Podnosilac zahtjeva za izvođenje radova na javnim površinama dužan je da uz zahtjev podnese skicu trase, odnosno projekat priključka.

**IX PARKIRALIŠTA**

**Član 86**

Parkirališta mogu biti stalna i privremena.

Stalna parkirališta su posebno izgrađene javne površine namijenje za parkiranje vozila i saobraćajne površine na kojima je dozvoljeno parkiranje vozila.

Privremena parkirališta su privremeno uređene površine neizgrađenog gradskog zemljišta koje se do privođenja namjene utvrđene urbanističkim planom koriste za parkiranje vozila.

**Član 87**

Parkirališta, obzirom na vrstu vozila, mogu biti za:

1.Putničke automobile;

2.Autobuse;

3.Teretna motorna vozila i priključna vozila;

4.Taksi vozila.

**Član 88**

Na parkiralištima moraju biti obezbijeđeni uslovi za nesmetano parkiranje vozila, a naročito obilježena mjesta za parkiranje i pravci kretanja vozila.

Održavanje i objeležavanje parkirališta vrši DOO‘’Komunalno’’ Andrijevica.

**Član 89**

Na parkiralištu nije dozvoljeno da se saobraćajnim znakom ili na drugi način rezerviše mjesto za parkiranje određenog broja vozila, osim na parkiralištima državnih i lokalnih organa i institucija i to uz odobrenje Sekretarijata lokalne uprave.

**X OZNAČAVANJE NAZIVA ULICA I TRGOVA I OBILJEŽAVANJE ZGRADA BROJEVIMA**

**Član 90**

Ulice i trgovi moraju imati naziv, a zgrade kućni broj u skladu sa Odlukom o određivanju naziva ulica i trgova.

Kućnim brojem se obilježavaju sve stambene i poslovne zgrade.

**Član 91**

Obilježavanje i postavljanje tablica sa nazivima ulica, trgova i kućnih brojeva, povjerava se DOO ‘’Komunalnom ‘’ Andrijevica.

Nije dozvoljeno pravnim i fizičkim licima da sami određuju nazive ulica, postavljaju i obilježavaju ulice i kućne brojeve.

**XI OSVJETLJAVANJE OBJEKATA , POSTAVLJANJE FIRMI I NATPISA**

**Član 92**

Pravna i fizička lica koja se bave privrednom i drugom djelatnošću moraju imati čitko ispisanu firmu na zgradi u kojoj se nalazi poslovni prostor.

**Član 93**

Svjetlosne reklame i natpisi moraju biti postavljeni tako da ne utiču na okolinu i da ne ometaju saobraćaj.

Svjetlosni natpisi i reklame postavljaju se po odobrenju Sekretarijata lokalne uprave.

Uz zahtjev za postavljanje natpisa i reklama podnosi se idejno rješenje svjetlećeg natpisa, odnosno reklame.

**Član 94**

Radovi na postavljanju i zamjeni instalacije i uređaja za spoljašnje osvjetljenje pojedinih zgrada i objekata izvode se na osnovu odobrenja Sekretarijata lokalne uprave.

**Član 95**

Troškove postavljanja i održavanja instalacije i uređaja za spoljašnje osvjetljenje pojedinih zgrada i objekata snose vlasnici.

**Član 96**

Svjeteći natpisi i reklame moraju biti u ispravnom stanju, a izlozi osvijetljeni tokom cijele noći, osim u slučajevima štednje električne energije.

Neispravne svjetleće natpise i reklame vlasnik odnosno korisnik dužan je u roku od 24 časa dovesti u ispravno stanje ili ih ukloniti.

**Član 97**

Vlasnik, odnosno korisnik natpisa ili reklame dužan je da u roku od 24 časa od prestanka obavljanja djelatnosti, odnosno od dana preseljenja iz zgrade u kojoj je obavljao djelatnost, natpis i reklamu ukloni.

**XII OGLASNI PANOI**

**Član 98**

Plakati, oglasi, obavještenja, transparenti i drugi natpisi (u daljem tekstu: plakati) se ističu na oglasnim stubovima, panoima, bilbordima i drugim sličnim objektima, na mjestu za koje je Sekretarijat lokalne uprave izdao odobrenje.

**Član 99**

Oglasnim panoima, u smislu ove Odluke, smatraju se:

-Panoi za postavljanje posmrtnih objava;

-Oglasno-reklamni panoi-bilbordi;

**Član 100**

Tip, oblik, dimenzije i raspored oglasnih panoa utvrđuje urbanističko-tehničkim rješenjem Sekretarijata lokalne uprave i o tome izdaje odobrenje.

**Član 101**

Nabavku, postavljanje i održavanje oglasno-reklamnih panoa vrši o svom trošku korisnik panoa.

Pravno ili fizičko lice, za čije potrebe se postavljaju oglasni panoi, dužno je da iste ukloni, u roku od 3 dana od dana završetka događaja na koji se oglasni pano odnosi.

**XIII JAVNA RASVJETA**

**Član 102**

1. **IZGRADNJA OBJEKATA JAVNE RASVJETE**

Pod izgradnjom objekata i instalacija javne rasvjete smatra se izgradnja i finansiranje objekata i instalacija javne rasvjete. Sredstva za finansiranje izgradnje objekata javne rasvjete obezbjeđuju se iz sredstava Budžeta Opštine.

Aktivnosti na pripremi investiciono-tehničke dokumentacije, odabir izvođača, izgradnja objekata javne rasprave, te pribavljanje potrebne dozvole sprovodi Sekretarijat lokalne uprave.

Nakon pribavljanja upotrebne dozvole za objekte javne rasvjete, uz tehničku dokumentaciju i upotrebnom dozvolom predaje se na korišćenje i održavanje DOO ‘’Komunalno’’ Andrijevica.

Troškovi plaćanja utroška elektične energije na javnoj rasvjeti padaju na teret sredstava Budžeta Opštine.

1. **ODRŽAVANJE OBJEKATA JAVNE RASVJETE**

**Član 103**

Pod pojmom održavanje objekata i instalacija javne rasvjete smatra se zamjena svjetlećih tijela , čišćenje i farbanje stubova, pranje svjetlećih tijela, kao i radovi na drugim uređajima , instalacijama i objektima javne rasvjete.

Objekte instalacija, javne rasvjete održava DOO‘’Komunalno’’ Andrijevica.

Ukoliko DOO ‘’Komunaln’’ Andrijevica nema dovoljno stručnog kadra i tehničkih mogućnosti, angažovaće pravno lice ili preduzetnika koji će obavljati održavanje objekata javne rasvjete u skladu sa Zakonom.

Održavanje javne rasvjete obavlja se u skladu sa utvrđenim Programom.

Program iz stava 4 ovog člana donosi DOO ‘’Komunalno’’ Andrijevica po prethodno pribavljenoj saglasnosti Organa lokalne uprave nadležnog za komunalne poslove, a naročito sadrži: dinamiku i prioritet gradskih ulica i kvartova po kojima će se vršiti održavanje javne rasvjete, neophodna finansijska sredstva, broj i stručnu spremu izvršilaca, eventualne usluge drugih pravnih lica koja će se uključiti u vršenje ovih poslova.

Prilikom utvrđivanja prioriteta moraju se uzeti u obzir centralne gradske sobraćajnice u kojima se nalaze vrtić, škola, zdravstvene i javne ustanove, centri za snabdijevanje i sl.

Javna rasvjeta se mora održavati u onom obimu da se građanima i drugim licima garantuje minimum lične i imovinske sigurnosti.

**XIV ČESME, FONTANE I HIDRANTI**

**Član 104**

Javnim česmama smatraju se česme koje se nalaze na javnim površinama.

Održavanje javnih česmi i fontana obuhvata zamjenu dotrajalih djelova i druge radnje koje su potrebne za njihovu ispavnost.

Javne česme i fontane održava DOO ‘’Vodovod i kanalizacija’’ Andrijevica i naplaćuje naknadu za utrošak vode.

**Član 105**

Izgradnja i rekonstrukcija javnih česama i fontana vrši se na osnovu odobrenja Sekretarijata lokalne uprave, na lokacijama predviđenim planskom dokumentacijom i u skladu sa propisanim urbanističko-tehničkim uslovima i uslovima zaštite spomenika kulture i ambijentalnih vrijednosti.

**Član 106**

Javne česme i fontane moraju se održavati u urednom, čistom i estetski ispravnom stanju.

O održavanju objekata iz stave 1 ovog člana stara se DOO ‘’Vodovod i kanalizacija’’ Andrijevica.

**Član 107**

Na javnim česmama i fontanama zabranjeno je pranje vozila i sličnih predmeta, kao i koriščenje vode za nalivanje bašta, pranje ulica, dvorišta i poslovnih prostorija.

 Zabranjeno je uništavati javnih česama i fontana.

**Član 108**

Protivpožarni hidranti i hidranti za pranje i zalivanje javnih površina moraju se održavati u ispravnom stanju.

Zabranjeno je uništavanje , oštećivanje i neovlašćeno korišćenje hidranta.

**XV ODRŽAVANJE GROBLJA I KAPELA**

**Član 109**

Održavanje gradskog groblja i kapele u Andrijevici vrši DOO ‘’Komunalno’’ Andrijevica.

Održavanje seoskih grobalja i kapela na seoskom području povjerava se mjesnoj zajednici.

**Član 110**

DOO ‘’Komunalno’’ Andrijevica po zahtjevu fizičkog lica daje na korišćenje gradsku kapelu.

Za korišćenje gradske kapele i održavanje gradskog groblja plaća se naknada DOO ‘’Komunalno’’ Andrijevica.

**XVI DRŽANJE DOMAĆIH ŽIVOTINJA I PERADI**

**Član 111**

Zabranjeno je držanje i napasanje stoke kao i živine u ul.Branka Deletića,od “Sreskih zgrada” do raskrsnice prema Konjusima na udaljenosti 100 metara sa jedne i druge strane.

**Član 112**

Kućne životinje ( psi, mačke, ptice i sl.) moraju se držati i paziti na način kojim se ne remeti kućni red, javni rad, mir i čistoća u zajedničkim prostorijama zgrada.

Zabranjuje se držanje pasa rase pit bul terijer.

Prilikom izvođenja iz stanova, odnosno dvorišta psi moraju imati odgovarajuće zaštitne korpe, osim malih patuljastih pasa(pikinezer, kratkonogi jazavičar, patuljaste pudle, mali šnauceri i sl.)

**XVII SEPTIČKE JAME**

**Član 113**

Septičke jame mogu se graditi samo na osnovu rješenja o lokaciji izdatoj od strane Sekretarijata lokalne uprave.Septičke jame moraju se izgrađivati po sanitarno-tehničkim propisima I iste se moraju blagovremeno crpiti.

**Član 114**

Javni WC-i izgrađuju se po prethodnom odobrenju Sekretarijata lokalne uprave, na mjestima i javnim površinama gdje je veliki promet građana, odnosno gdje se građani okupljaju ili zadržavaju, uz poštovanje sanitarno-tehničkih propisa.

Javni WC-i moraju biti redovno crpljeni i održavani u čistom i ispravnom stanju uz primjenu sanitarnih propisa.

**Član 115**

DOO ‘’Vodovod i kanalizacija’’ Andrijevica je dužno da na pismeni zahtjev korisnika izvrši uslugu čišćenja septičke jame u roku od 24 časa od prijema zahtjeva, ukoliko za to postoje tehnički uslovi.

Ako usluga nije izvršena u određenom roku odgovonost za prelivanje snosi izvršilac usluge, odnosdno vlasnik septičke jame.

**Član 116**

Fekalije se izručuju na posebnim mjestima koje određuje DOO ‘’Vodovod i kanalizacija’’ Andrijevica.

Mjesta na kojima se izručuju fekalije određuju se prema urbanističko-tehničkim uslovima i ista moraju biti tako urađena da se fekalije ne prosipaju, a vozilo za prevoz fekalnih materija mora se oprati po završenom poslu.

O održavanju mjesta na kojima se izručuju fekalije stara se DOO ‘’Vodovod i kanalizacija’’ Andrijevica.

**Član 117**

U slučaju da dođe do izlivanja i prelivanja fekalija iz septičkih ili WC jama kod objekata koji su vezani za vodovodnu mrežu , nadležni inspekcijski organ će dati nalog DOO ‘’Vodovod i kanalizacija Andrijevica da isključi objekte sa vodovodne mreže, dok se ne otklone nedostaci.

Po obavljanju crpljenja septičke jame mora se vršiti dezinfekcija prostora na kome je došlo do izlivanja fekalija.

Troškovi čišćenja i odvoženja fekalija iz septičke jame padaju na teret vlasnika objekta.

**Član 118**

DOO ‘’Vodovod i kanalizacija’’ Andrijevica dužno je da redovno održava i čisti kanalizacionu mrežu, radi osiguranja od plavljenja javnih površina.

**Član 119**

Nadležna inspekcija može rješenjem narediti zatvaranje septičkih jama i uklanjanje WC-a, ako nijesu izgrađeni po propisanim uslovima.

Crpljenje I deponovanje fekalija vrši DOO ‘’Komunalno’’ Andrijevica

Crpljenje fekalija je obavezno sanmo za korisnike koji nijesu priključeni na kanalizacionu mrežu.

**XVIII NADZOR**

**Član 120**

Nadzor nad sprovođenjem odredbi ove Odluke vrši Sekretarijat lokalne uprave nadležan za komunalne poslove.

Inspekcijski nadzor nad sprovođenjem odredbi ove Odluke vrši Komunalna inspekcija, na način i po postupku predviđenim Zakonom o inspekcijskomnadzoru, a u skladu sa Zakonom o komunalnim djelatnostima.

**XIX PRELAZNE I ZAVRŠNE ODREDBE**

**Član 121**

Danom stupanja na snagu ove Odluke prestaje da važi Odluka o uređenju grada (“Službeni list Crne Gore-opštinski propisi”, br. 29/07).

**Član 122**

Ova Odluka stupa na snagu osmog dana od dana objavljivanja u “Sl. listu CG – opštinski propisi’’.

Andrijevica,04.03.2019.godine

Broj:030-14-2019-02/12

 **SKUPŠTINA OPŠTINE ANDRIJEVICA**

 **PREDSJEDNIK**

 Slavko M. Stijović,s.r.